РЕПУБЛИКА СРБИЈА

НАРОДНА СКУПШТИНА

01 Број 06-2/266-21

22. јун 2021. године

Б е о г р а д

**З А П И С Н И К**

**ПЕТЕ ПОСЕБНЕ СЕДНИЦЕ НАРОДНЕ СКУПШТИНЕ РЕПУБЛИКЕ СРБИЈЕ У ДВАНАЕСТОМ САЗИВУ, ОДРЖАНЕ 22. ЈУНА 2021. ГОДИНЕ**

Седница је почела у 12,00 часова.

Седници је председавао Ивица Дачић, председник Народне скупштине Републике Србије.

Председник је, на основу службене евиденције о присутности народних посланика констатовао да седници присуствује 190 народних посланика, а применом електронског система за гласање утврђено је да је у сали присутно 211 народних посланика, односно да је присутна већина од укупног броја свих народних посланика и да постоје услови за рад Народне скупштине, у складу са чланом 49. Закона о Народној скупштини.

Обавестили су да ће одсуствовати народни посланици проф. др Жарко Обрадовић и Јосип Броз.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Арђенд Бајрами, Јелисавета Вељковић, Младен Грујић, Владимир Ђукановић, Милан Ђурица, Илија Животић, Енис Имамовић, Александар Јовановић, Елвира Ковач, Ђорђе Комленски, Маријана Крајновић, Наташа Михаиловић-Вацић, проф. др Александра Павловић-Марковић, Биљана Пантић Пиља, Ђуро Перић, Мира Петровић, Мисала Праменковић, Адријана Пуповац, Иван Тасовац, Бојан Торбица, проф. др Јахја Фехратовић, Дубравка Филиповски и Љиљана Кузмановић-Вујаковић.

Председник је, сагласно члану 90. став 1. Пословника Народне скупштине, обавестио да су позвани да седници присуствују: председник Републике Србије Александар Вучић, министар спољних послова Никола Селаковић, министар државне управе и локалне самоуправе Марија Обрадовић и директор Канцеларије за Косово и Метохију Владе Републике Србије др Петар Петковић.

Председник је поздравиo госте са Косова и Метохије који су присуствовали седници: председништво Српске листе, посланике Привремене самоуправе у Приштини, градоначелнике Привремене самоуправе у Приштини, председнике Привремених органа, начелнике Управних округа, руководиоце државних институција, директоре јавних предузећа и здравствених установа и руководиоце најзначајнијих привредних предузећа, као и Директора Канцеларије за координационе послове Милоја Здравковића, са сарадницима и представнике Удружења киднапованих, несталих и убијених са простора Косова и Метохије.

За Пету посебну седницу Народне скупштине Републике Србије у Дванаестом сазиву, председник је утврдио следећи

**Д н е в н и р е д:**

**1. Извештај о раду Канцеларије за Косово и Метохију (у периоду од маја 2019. године до јуна 2021. године)**, који је поднела Влада (број 02-1119/21 од 18. јуна 2021. године),

**2. Извештај о преговарачком процесу са Привременим институцијама самоуправе у Приштини од маја 2019. до 15. јуна 2021. године**, који је поднела Влада (број 02-1120/21 од 18. јуна 2021. године).

Народна скупштина је, већином гласова (од 220 присутних народних посланика, 207 је гласало за, а 13 није гласало), прихватила предлог народног посланика Ивице Дачића да се обави:

**заједнички јединствени претрес о:**

**- Извештају о раду Канцеларије за Косово и Метохију (у периоду од маја 2019. године до јуна 2021. године)**, који је поднела Влада (број 02-1119/21 од 18. јуна 2021. године) и

**- Извештају о преговарачком процесу са Привременим институцијама самоуправе у Приштини од маја 2019. до 15. јуна 2021. године**,који је поднела Влада (број 02-1120/21 од 18. јуна 2021. године).

Затим је Народна скупштина прешла на рад по дневном реду, односно на **заједнички јединствени претрес о предлозима аката из тачака 1. и 2. дневног реда**.

Председник је, сагласно члану 192. став 3, а сходно члану 157. став 2. Пословника Народне скупштине, отворио заједнички јединствени претрес о:

**-** **Извештају о раду Канцеларије за Косово и Метохију (у периоду од маја 2019. године до јуна 2021. године)** и

**- Извештају о преговарачком процесу са Привременим институцијама самоуправе у Приштини од маја 2019. до 15. јуна 2021. године**.

Народној скупштини се обратио председник Републике Србије Александар Вучић.

У заједничком јединственом претресу учествовали су народни посланици: Милован Дрецун, известилац Одбора за Косово и Метохију, др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ (након чијег излагања је председавајући др Владимир Орлић, потпредседник Народне скупштине, сагласно члану 27. и члану 87. ст. 2. и 3. Пословника, продужио рад седнице Народне скупштине и после 18,00 часова), Шаип Камбери, председник Посланичке групе УЈЕДИЊЕНА ДОЛИНА - СДА САНЏАКА (након чега су се, више пута, за реч и реплику, јавили председник Републике Александар Вучић и народни посланик Шаип Камбери), Драган Д. Марковић, председник Посланичке групе ЈЕДИНСТВЕНА СРБИЈА (ЈС), др Балинт Пастор, председник Посланичке групеСАВЕЗ ВОЈВОЂАНСКИХ МАЂАРА, Бранимир Јовановић, председник Посланичке групе Социјалдемократска партија Србије, Стефан Кркобабић, представник Посланичке групе ПУПС – „Три П“ (након чијег излагања се за реч јавио председник Републике Александар Вучић), Ивица Дачић, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС), др Александар Мартиновић, председник Посланичке групе „Александар Вучић - за нашу децу“, Владан Глишић, Надије Бећири (након чијег излагања се за реч јавио председник Републике Александар Вучић), после чега је председник Народне скупштине закључио заједнички јединствени претрес.

Председник Народне скупштине је, сагласно члану 87. став 5. Пословника Народне скупштине, одредио уторак, 22. јун 2021. године, са почетком у 18 часова и 9 минута, као Дан за гласање о тачкама дневног реда Пете посебне седнице Народне скупштине Републике Србије у Дванаестом сазиву.

Применом електронског система за гласање утврђено је да је у сали присутно 211 народних посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда - ИЗВЕШТАЈ О РАДУ КАНЦЕЛАРИЈЕ ЗА КОСОВО И МЕТОХИЈУ (У ПЕРИОДУ ОД МАЈА 2019. ГОДИНЕ ДО ЈУНА 2021. ГОДИНЕ)**

Народна скупштина је, већином гласова (од 211 присутних народних посланика, 210 је гласало за, а један није гласао), прихватила Извештај о раду Канцеларије за Косово и Метохију (у периоду од маја 2019. године до јуна 2021. године).

**2. тачка дневног реда - ИЗВЕШТАЈ О ПРЕГОВАРАЧКОМ ПРОЦЕСУ СА ПРИВРЕМЕНИМ ИНСТИТУЦИЈАМА САМОУПРАВЕ У ПРИШТИНИ ОД МАЈА 2019. ДО 15. ЈУНА 2021. ГОДИНЕ**

Народна скупштина је, већином гласова (од 211 присутних народних посланика, 210 је гласало за, а један није гласао), прихватила Извештај о преговарачком процесу са Привременим институцијама самоуправе у Приштини од маја 2019. до 15. јуна 2021. године.

Пошто је Народна скупштина обавила разматрање и одлучивање о свим тачкама дневног реда седнице, председник Народне скупштине је, сагласно члану 102. Пословника, закључио Пету посебну седницу Народне скупштине Републике Србије у Дванаестом сазиву.

Седница је закључена у 18 часова и 15 минута.

ГЕНЕРАЛНИ СЕКРЕТАР ПРЕДСЕДНИК

Вељко Одаловић Ивица Дачић